**OBEC RATVAJ**

**Všeobecne záväzné nariadenie č. 1/2023 o miestnych daniach a miestnom poplatku za komunálne odpady a drobné stavebné odpady na území obce RATVAJ**

*Návrh VZN*

*vyvesený na úradnej tabuli: od 27.11.2023 do 13.12.2023*

*zverejnený na internetovej adrese obce: od 27.11.2023 do 13.12.2023*

*zverejnený na elektronickej úradnej tabuli: od 27.11.2023 do 13.12.2023*

***Na tomto VZN sa uznieslo obecné zastupiteľstvo dňa .......uznesením č. ........***

*Schválené VZN*

*vyvesené na úradnej tabuli:*

*zverejnené na internetovej adrese obce:*

*VZN nadobúda účinnosť dňa: 1.1.2024*

**Obec Ratvaj podľa § 6 ods. 1 a § 11 ods. 4 písm. d) a g) zákona č. 369/1990 Zb. o obecnom zriadení v znení neskorších predpisov a podľa zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov**

v y d á v a

**V Š E O B E C N E Z Á V Ä Z N É N A R I A D E N I E**

**č. 1/2023**

**o miestnych daniach a miestnom poplatku za komunálne odpady a drobné stavebné odpady na území obce Ratvaj**

*Obecné zastupiteľstvo v Ratvaji v súlade s § 11 ods. 4 zákona č. 369/1990 Zb. o obecnom zriadení v znení neskorších predpisov a v nadväznosti na § 98 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov (ďalej len „zákon o miestnych daniach a miestnom poplatku“) schválilo pre územie obce Ratvaj toto všeobecne záväzné nariadenie:*

1. č a s ť

ZÁKLADNÉ USTANOVENIA

Článok 1

Druhy miestnych daní

(1) Obec Ratvaj na svojom území ukladá tieto miestne dane:

a) daň z nehnuteľností,

b) daň za psa,

c) daň za užívanie verejného priestranstva,

d) daň za ubytovanie.

 (2) Obec Ratvaj na svojom území ukladá poplatok za komunálne odpady a drobné stavebné odpady.

2. č a s ť

DAŇ Z NEHNUTEĽNOSTÍ

Článok 2

Úvodné ustanovenia

Základné ustanovenia o zdaňovaní pozemkov, stavieb a bytov sú uvedené v Zákone 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení zmien a doplnkov a upravujú daňovníka dane z nehnuteľností, predmet dane z nehnuteľností, základ dane z nehnuteľností, základné ročné sadzby dane z nehnuteľností, ktoré môže obec týmto všeobecne záväzným nariadením zvýšiť alebo znížiť, výpočet dane z nehnuteľností, oslobodenie vybraných druhov nehnuteľností a zníženie dane správcom dane, vznik a zánik daňovej povinnosti, povinnosť predkladania daňového priznania, vyrubenie a platenie dane.

Daň z nehnuteľností zahŕňa:

a) daň z pozemkov,

b) daň zo stavieb.

Článok 3

Daň z pozemkov

(1) Daňovníkom dane z pozemkov sú osoby uvedené v ust. § 5 zákona č. 582/2004 Z.z. o miestnych daniach a miestnom poplatku.

(2) Základom dane z pozemkov pre pozemky druhu orná pôda, chmeľnice, vinice, ovocné sady a trvalé trávne porasty je hodnota pozemku bez porastov určená vynásobením výmery pozemkov v m² a hodnoty pôdy za 1 m² uvedenej v prílohe č. 1 zákona o miestnych daniach a miestnom poplatku.

Hodnota pôdy podľa prílohy č. 1 na území obce Ratvaj je:

* orná pôda, chmeľnice, vinice, ovocné sady 0,2131 €/m²
* trvalé trávnaté porasty 0,0252 €/m²

(3) Základom dane z pozemkov pre lesné pozemky, je hodnota pozemku bez porastov určená vynásobením výmery pozemkov v m² a hodnoty pozemku zistenej na 1 m² podľa platných predpisov o stanovení všeobecnej hodnoty majetku. Ak daňovník hodnotu pozemku nepreukáže znaleckým posudkom, správca dane ustanovuje hodnotu pozemku za m² na 0,0833 €.

(4) Základom dane z pozemkov pre pozemky druhu záhrady, zastavané plochy a nádvoria, stavebné pozemky a ostatné plochy je hodnota pozemku určená vynásobením výmery pozemku v m² a hodnoty pozemkov za 1 m² pozemku uvedenej v prílohe č. 2 zákona o miestnych daniach a miestnom poplatku .

Hodnota pozemkov podľa prílohy č. 2 na území obce Ratvaj je:

* záhrady, zastavané plochy a nádvoria, ostatné plochy 1,32 €/m2
* stavebné pozemky 13,27 €/m2

(5) Ročná sadzba dane z pozemkov na území obce Ratvaj sa pre jednotlivé druhy pozemkov určuje podľa miestnych podmienok vo výške:

a) orná pôda, chmeľnice, vinice, ovocné sady, trvalé trávne porasty 0,70 %

b) záhrady 0,70 %

c) zastavané plochy a nádvoria, ostatné plochy 0,70 %

d) lesné pozemky, na ktorých sú hospodárske lesy, rybníky s chovom rýb

a ostatné hospodárske využívané vodné plochy 1,00 %

e) stavebné pozemky 0,95 %

Článok 4

Daň zo stavieb

(1) Daňovníkom dane zo stavieb sú osoby uvedené v ust. § 9 zákona o miestnych daniach a miestnom poplatku .

(2) Ročná sadzba dane zo stavieb na území obce Ratvaj za každý aj začatý m² zastavenej plochy sa určuje takto:

a) stavby na bývanie a drobné stavby, ktoré majú doplnkovú funkciu pre hlavnú

stavbu 0,10 €,

b) stavby na pôdohospodársku produkciu, skleníky, stavby pre vodné hospodárstvo, stavby využívané na skladovanie vlastnej pôdohospodárskej produkcie vrátane stavieb na vlastnú administratívu 0,10 €,

c) chaty a stavby na individuálnu rekreáciu 0,10 €,

d) samostatne stojace garáže 0,10 €,

e) stavby na ostatné podnikanie a na zárobkovú činnosť, skladovanie a administratívu súvisiacu s ostatným podnikaním a zárobkovou činnosťou 0,10 €,

f) ostatné stavby neuvedené v písm. a) až e) 0,10 €.

(3) Pri viacpodlažných stavbách správca dane určuje pre všetky druhy stavieb príplatok za podlažie 0,01 € za každé ďalšie podlažie okrem prvého nadzemného podlažia.

Článok 5

Oslobodenie od dane a zníženie dane

(1) Správca dane ustanovuje oslobodenie od dane z pozemkov v súlade s § 17 ods. 2 zákona o miestnych daniach a miestnom poplatku:

a) pozemky, na ktorých sú cintoríny a urnové háje,

b) pozemky verejne prístupných parkov, priestorov a športovísk,

c) pozemky užívané školami a školskými zariadeniami.

(2) Správca dane ustanovuje zníženie dane zo stavieb a bytov v súlade s § 17 ods. 3 zákona o miestnych daniach a miestnom poplatku :

a) 50 % z dane za stavby na bývanie a byty vo vlastníctve fyzických osôb starších ako 70 rokov a fyzických osôb s ťažkým zdravotným postihnutím, alebo držiteľov preukazu fyzickej osoby s ťažkým zdravotným postihnutím, alebo držiteľov preukazu fyzickej osoby s ťažkým zdravotným postihnutím s potrebou sprievodcu, ako aj prevažne alebo úplne bezvládnych fyzických osôb, ktoré slúžia na ich trvalé bývanie,

b) 50 % z dane za garáže a nebytové priestory v bytových domoch slúžiace ako garáž vo vlastníctve fyzických osôb s ťažkým zdravotným postihnutím, alebo držiteľov preukazu fyzickej osoby s ťažkým zdravotným postihnutím, alebo držiteľov preukazu fyzickej osoby s ťažkým zdravotným postihnutím s potrebou sprievodcu, ktoré slúžia pre motorové vozidlo používané na ich dopravu.

(3) Správca dane ustanovuje, že daň z nehnuteľností v úhrne do sumy 2,- € sa nebude vyrubovať.

3. časť

Daň za psa

Článok 6

Úvodné ustanovenie

Základné ustanovenia o zdaňovaní psov sú uvedené v zákone o miestnych daniach a miestnom poplatku a upravujú daňovníka dane za psa, predmet dane za psa, základ dane za psa, sadzbu dane za psa, vznik a zánik daňovej povinnosti, správu dane, povinnosť predkladania daňového priznania, vyrubenie dane, platenie dane.

Článok 7

Sadzba dane

(1) Správca dane určuje sadzbu dane za jedného psa a kalendárny rok nasledovne:

a) **10,- €** ročne za psa slúžiacich na podnikateľské účely,

b) **5,- €** ročne za psa držaného v rodinnom dome, záhradkárskej chatke alebo pozemku, ktoré neslúžia na podnikateľské účely.

(2) Takto určená sadzba sa platí za každého ďalšieho psa u toho istého daňovníka.

(3) Pred podaním priznania k dani za psa, pes musí byť prihlásený do evidencie psov na území obce. Prihlásenie psa do evidencie sa realizuje vypísaním tlačiva Žiadosť o prihlásenie psa do evidencie.

Článok 8

Oslobodenie dane a zníženie dane

(1) Správca dane ustanovuje oslobodenie od dane za psa:

- pre fyzické osoby staršie ako 70 rokov, ktoré sú vlastníkom alebo držiteľom psa.

Oslobodenie od dane za psa správca dane neposkytne v prípade, ak v evidencii trvalého pobytu je na trvalom pobyte evidovaná okrem vlastníka , resp. držiteľa psa ďalšia fyzická osoba mladšia ako 70 rokov.

(2) Správca dane ustanovuje zníženie dane za psa v súlade s § 29 zákona o miestnych daniach a miestnom poplatku:

- 50 % z dane za psa, ktorého vlastníkom alebo držiteľom je fyzická osoba s ťažkým zdravotným postihnutím alebo držiteľ preukazu fyzickej osoby s ťažkým zdravotným postihnutím, alebo držiteľ preukazu fyzickej osoby s ťažkým zdravotným postihnutím s potrebou sprievodcu, s trvalým pobytom v Ratvaj

(3) Oslobodenie od dane podľa ods.1 a zníženie dane podľa ods. 2 správca dane neposkytne, ak sa pes drží na adrese, ktorá nie je trvalým pobytom daňovníka.

 (4) Oslobodenie od dane podľa ods. 1 a zníženie dane podľa ods. 2 sa vzťahuje na vlastnenie, resp. držanie jedného psa.

(5) Požiadať o zníženie podľa ods. 2 je možné najneskôr do konca januára príslušného zdaňovacieho obdobia predložením dokladu.

4. časť

 Daň za užívanie verejného priestranstva

Článok 9

Úvodné ustanovenie

Základné ustanovenia o zdaňovaní za osobitné užívanie verejného priestranstva sú uvedené v zákone o miestnych daniach a miestnom poplatku a upravujú daňovníka dane, predmet, základ a sadzbu dane, vznik a zánik daňovej povinnosti, správu dane, oznamovaciu povinnosť, vyrubenie a platenie dane.

Článok 10

Určenie miest, ktoré sú verejnými priestranstvami a osobitných spôsobov ich užívania.

(1) Verejným priestranstvom na účely tohto VZN sú verejnosti prístupné pozemky vo vlastníctve obce Ratvaj, ktorými sa rozumejú nasledovné miesta:

1. hlavné (štátne) a všetky vedľajšie (miestne) cestné komunikácie v celej svojej dĺžke a v šírke od krajnice po krajnicu,
2. chodníky a iné plochy upravené pre peších chodcov,
3. všetky neknihované parcely v intraviláne obce.

Verejným priestranstvom na účely tohto zákona nie sú pozemky, ktoré obec prenajala podľa osobitného zákona.

(2) Osobitným užívaním verejného priestranstva sa rozumie:

1. umiestnenie zariadenia slúžiaceho na poskytovanie služieb, predajného zariadenia /vrátane motorového vozidla/, reklamných, informačných a propagačných zariadení ,
2. umiestnenie stavebného zariadenia /vrátane skládok materiálu pri stavebných úpravách alebo rekonštrukciách stavieb /,
3. zariadenia cirkusu, zariadenia lunaparku a iných atrakcií,
4. umiestnenie skládky stavebného odpadu,
5. trvalé parkovanie vozidla mimo stráženého parkoviska a pod.

Osobitným užívaním verejného priestranstva nie je užívanie verejného priestranstva v súvislosti s odstránením poruchy alebo havárie rozvodov a verejných sietí.

Článok 11

Sadzba dane

Správca dane určuje sadzbu dane za užívanie verejného priestranstva vo výške 0,50 eura za každý aj začatý m² osobitne užívaného verejného priestranstva a za každý začatý deň.

Článok 12

Oslobodenie od dane

Správca dane ustanovuje, že poskytuje oslobodenie od dane za užívanie verejného priestranstva pre:

a) užívanie verejného priestranstva na kultúrnu a športovú akciu usporiadanú bez vstupného alebo akciu, ktorej výťažok je určený na charitatívne a verejnoprospešné účely,

b) osobitné užívanie verejného priestranstva v čase konania kultúrnych a športových akcií organizovaných obcou Ratvaj,

c) zvláštne užívanie miestnych komunikácii v zmysle osobitných všeobecne záväzných predpisov.

5. časť

Daň za ubytovanie

Článok 13

Úvodné ustanovenie

Základné ustanovenia o zdaňovaní ubytovania sú uvedené v zákone o miestnych daniach a miestnom poplatku a upravujú daňovníka dane, predmet, základ a sadzbu dane, vyberanie a správu dane.

Článok 14

Sadzba dane

Správca dane určuje sadzbu dane za ubytovanie vo výške **0,33 eur** na osobu a prenocovanie.

Článok 15

Vedenie evidencie

(1) Platiteľ dane vystaví daňovníkovi očíslované potvrdenie o zaplatení dane, v ktorom uvedie: dátum, meno prenocovanej osoby a výšku vybranej dane.

(2) Platiteľ dane je povinný viesť evidenciu o počte ubytovaných osôb vo forme „Knihy ubytovaných“ s identifikačnými údajmi ubytovaných :

a) meno, priezvisko, adresa trvalého pobytu, dátum narodenia, číslo OP alebo CP,

b) deň príchodu a deň odchodu.

Platiteľ dane je povinný umožniť správcovi dane nahliadať do tejto evidencie za účelom kontroly správnosti vykazovanej evidencie v nadväznosti na podané daňové priznanie.

(3) Daňové priznanie k miestnej dani za ubytovanie podáva platiteľ dane ročne v termíne do 15 dní po skončení kalendárneho roka a v tomto termíne je povinný daň za ubytovanie uhradiť.

6. č a s ť

Miestny poplatok za komunálne odpady a drobné stavebné odpady

Článok 16

Úvodné ustanovenie

Základné ustanovenia o poplatku za komunálne odpady a drobné stavebné odpady sú uvedené v zákone o miestnych daniach a miestnom poplatku a upravujú poplatníka, sadzbu a určenie poplatku, oznamovaciu povinnosť, vyrubenie poplatku a splatnosť, vyrubenie poplatku podľa pomôcok a vrátenie, zníženie a odpustenie poplatku.

Článok 17

Predmet úpravy

Poplatok sa platí za komunálne odpady a drobné stavebné odpady (ďalej len „poplatok“),ktoré vznikajú na území obce Ratvaj okrem elektro odpadov, použitých batérií a akumulátorov pochádzajúcich od fyzických osôb a biologicky rozložiteľného kuchynského a reštauračného odpadu.

Článok 18

Osobitné ustanovenia

Obec Ratvaj ustanovuje, že poplatok od poplatníka v ustanovenej výške pre obec vyberá a za vybraný poplatok ručí:

a) vlastník nehnuteľnosti; ak je nehnuteľnosť v spoluvlastníctve viacerých spoluvlastníkov alebo ak ide o bytový dom, poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí,

b) správca, ak je vlastníkom nehnuteľnosti štát, vyšší územný celok alebo obec (ďalej len „platiteľ“).

Platiteľ a poplatník sa môžu písomne dohodnúť, že poplatok obci odvedie priamo poplatník; za odvedenie poplatku obci ručí platiteľ.

Článok 19

Sadzba poplatku

(1) Sadzba paušálneho poplatku za zmesový komunálny odpad sa stanovuje :

a) pre fyzické osoby – poplatníkov podľa § 77 ods. 2 písm. a) zákona o miestnych daniach a miestnom poplatku je zavedený paušálny poplatok a sadzba sa určuje :

- 0,0685 € na osobu a kalendárny deň 25,- €/osoba/rok

Poplatok za každú osobu sa zaokrúhli na celé eurá.

b) pre fyzické osoby – podnikateľov a právnické osoby poplatníkov podľa § 77 ods. 2 písm. b) a c) zákona o miestnych daniach a miestnom poplatku je zavedený nevážený množstvový zber komunálneho odpadu a sadzba sa určuje v závislosti od objemu zbernej nádoby a frekvencie odvozov takto :

- 0,109 €/liter komunálneho odpadu pri 110 l nádobe (40,- € / 26 vývozov / kalendárny rok ),

Poplatok sa zaokrúhli na celé eurá.

Článok 20

Oznamovacia povinnosť

(1) Poplatník je povinný v priebehu zdaňovacieho obdobia oznámiť obci vznik poplatkovej povinnosti do 30 dní odo dňa vzniku poplatkovej povinnosti a

a) uviesť meno, priezvisko, dátum narodenia, adresu trvalého alebo prechodného pobytu /ďalej len „ identifikačné údaje“/, v prípade určeného zástupcu podľa § 77 ods. 7 zákona aj identifikačné údaje za ostatných členov domácnosti, a ak je poplatníkom podľa § 77 ods. 2 písm. b) alebo písm. c) názov alebo obchodné meno, sídlo alebo miesto podnikania a identifikačné číslo,

b) uviesť údaje rozhodujúce na určenie poplatku,

c) ak požaduje zníženie alebo odpustenie poplatku podľa § 82 zákona o miestnych daniach a miestnom poplatku predložiť aj doklady, ktoré odôvodňujú zníženie alebo odpustenie poplatku.

(2) Zmeny skutočností rozhodujúcich na vyrubenie poplatku a zánik poplatkovej povinnosti v priebehu zdaňovacieho obdobia je poplatník povinný oznámiť obci do 30 dní odo dňa, kedy tieto nastali. Oznámenie je poplatník povinný vykonať osobne na obecnom úrade v Ratvaji .

Článok 21

Vyrubenie poplatku

(1) Poplatok za komunálny odpad podľa článku 26 ods. 1 písm. a) a b) vyrubuje obec každoročne rozhodnutím na celé zdaňovacie obdobie.

Článok 22

Vrátenie, zníženie a odpustenie poplatku

(1) Obec vráti poplatok alebo jeho pomernú časť poplatníkovi, ktorému zanikla povinnosť platiť poplatok v priebehu zdaňovacieho obdobia a preukáže splnenie podmienok na vrátenie poplatku alebo jeho pomernú časť. Nárok na vrátenie pomernej časti poplatku zaniká, ak poplatník v uvedenej lehote zánik poplatkovej povinnosti neoznámi.

Spolu s oznámením zániku povinnosti platiť poplatok podaným v zmysle § 80 ods. 2 zákona o miestnych daniach t.j.do 30 dní od zániku povinnosti platiť poplatok predloží poplatník hodnoverné doklady, ktorými sú:

- potvrdenie o zmene trvalého alebo prechodného pobytu ,

- v prípade, že právnická osoba, mala povinnosť platiť poplatok z dôvodu , že bola oprávnená užívať alebo užívala nehnuteľnosť nachádzajúcu sa na území obce na iný účel ako na podnikanie: dokladom o zániku právnickej osoby, dokladom o zániku práva užívať nehnuteľnosť napr. listom vlastníctva alebo dohodou o ukončení nájmu alebo výpoveďou z nájmu,

- v prípade, že podnikateľ, mal povinnosť platiť poplatok z dôvodu , že bol oprávnený užívať alebo užíval nehnuteľnosť nachádzajúcu sa na území obce na účel podnikania: dokladom o zániku podnikateľa , dokladom o zániku práva užívať nehnuteľnosť napr. listom vlastníctva alebo dohodou o ukončení nájmu alebo výpoveďou z nájmu,

- doklad o úmrtí.

(2) Obec na základe písomnej žiadosti poplatníka tento poplatok zníži o 50 % zo sadzby poplatku za obdobie, za ktoré poplatník obci bez pochybností preukáže, že sa v zdaňovacom období viac ako 90 dní nezdržiava alebo nezdržiaval na území obce.

Poplatník preukáže obci tieto skutočnosti hodnovernými dokladmi, ktorými sú :

-potvrdenie zamestnávateľa, v ktorom zamestnávateľ potvrdí, že poplatník v zdaňovacom období vykonáva prácu v zahraničí s uvedením počtu dní,

-pracovná zmluva, potvrdenie sprostredkovateľskej agentúry,

-potvrdenie o činnosti vykonávanej v zahraničí,

-potvrdenie zamestnávateľa (SR), ktorý sprostredkoval prácu v zahraničí, o výkone práce v zahraničí s uvedením počtu dní,

-potvrdenie o štúdiu v zahraničí,

-doklad o trvalom alebo prechodnom pobyte v zahraničí.

V prípade , že sa poplatník zdržiava v tuzemsku v inom meste alebo obci

-potvrdenie od zamestnávateľa, v ktorom zamestnávateľ potvrdí, že poplatník

v zdaňovacom období vykonáva prácu v inom meste či obci v SR, v ktorej je súčasne ubytovaný, s uvedením počtu dní ,

-potvrdenie o ubytovaní vydané ubytovacím zariadením, z ktorého je zrejmá dĺžka pobytu v inom meste či obci v danom zdaňovacom období.

Z predloženého dokladu musí byť zrejmé, ako dlho sa poplatník v určenom období nezdržiava alebo nezdržiaval na území obce.

(3) Obec na základe písomnej žiadosti poplatníka poplatok odpustí , ak poplatník preukáže bez pochybností , že 365 dní v zdaňovacom období sa nezdržiava alebo nezdržiaval na území obce.

Podmienkou odpustenia poplatku je predloženie hodnoverných dokladov, ktorými sú :

- doklad o dlhodobom pobyte v zahraničí z dôvodu výkonu zamestnania

(potvrdením od zamestnávateľa (agentúry zamestnávania) o zamestnaní v danom zdaňovacom období s miestom výkonu práce poplatníka mimo územia obce a potvrdením o ubytovaní)

- potvrdenie o prechodnom pobyte a zaplatenie/vyrubenie poplatku v danej obci/meste,

- potvrdenie o štúdiu v zahraničí,

- potvrdenie o umiestnení v zariadení sociálnych služieb a o dobe jeho trvania,

- potvrdenie o umiestnení v detskom domove, domove dôchodcov, reedukačnom zariadení a o dobe jeho trvania,

- potvrdenie o vykonávaní kňazskej alebo rehoľnej služby mimo územia obce,

- potvrdenie o pobyte v detskom domove,

- potvrdenie o dlhodobej hospitalizácii v liečebni a o dobe jej trvania,

- potvrdenie o výkone väzby alebo výkone trestu odňatia slobody a jeho dobe trvania.

Podklad nie je možné nahradiť čestným prehlásením.

(4) V prípade, že podklady budú predložené v inom ako v slovenskom alebo českom jazyku poplatník doloží aj preklad príslušného dokladu (nevyžaduje sa úradný preklad ).

(5) Poplatníkovi je možné poskytnúť iba jeden druh úľavy alebo odpustenia.

(6) Doklady sa predkladajú osobitne pre každé zdaňovacie obdobie.

7. č a s ť

Spoločné ustanovenia

(1) Správu miestnych daní a miestneho poplatku vykonáva obec Ratvaj.

(2) Vyrubená daň z nehnuteľností , daň za psa, daň za predajné automaty a daň za nevýherné hracie prístroje a miestny poplatok za komunálny odpad sú splatné do 15 dní odo dňa nadobudnutia právoplatnosti rozhodnutia.

(3) Miestne dane je možné uhradiť:

a) v hotovosti do pokladne obecného úradu v Peč. Novej Vsi /pri platbách do 300,-€/,

b) bezhotovostným prevodom na príslušný účet správcu dane.

Lehota zaplatenia miestnej dane nad 100,- € je v troch splátkach a to v termíne do 31.5., 30.7., 29.9. bežného roka, ak osobitný predpis neustanovuje inak. Poplatník môže poplatok zaplatiť aj naraz najneskôr v lehote splatnosti prvej splátky.

 (6) Ostatné náležitosti miestnych daní sú upravené v zákone č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov.

(7) Pokiaľ v tomto všeobecne záväznom nariadení nie je podrobnejšia úprava, postupuje sa v konaní vo veciach miestnych daní a miestnom poplatku podľa zákona č. 511/1992 Zb. o správe daní a poplatkov a o zmenách v sústave územných finančných orgánov znení neskorších predpisov.

8. č a s ť

Záverečné ustanovenia

(1) Obecné zastupiteľstvo Obce Ratvaj sa na tomto všeobecne záväznom nariadení o miestnych daniach a miestnom poplatku za komunálne odpady a drobné stavebné odpady uznieslo dňa .................... uznesením č. ............

(2) Toto všeobecne záväzné nariadenie nadobúda účinnosť 1. januára 2024.

(3) Dňom účinnosti tohto Všeobecne záväzného nariadenia o miestnych daniach a miestnom poplatku za komunálne odpady a drobné stavebné odpady sa ruší Všeobecne záväzné nariadenie obce Ratvaj č. .............. o miestnych daniach a miestnom poplatku za komunálne odpady a drobné stavebné odpady na území obce Ratvaj zo dňa .................

V Ratvaji, ................

Peter Krompaský

 starosta obce